
Könyvemet első connecticuti barátomnak,
Dawnnak ajánlom szeretettel. Köszönöm, hogy olyan jó barátom voltál a New England-i éveim alatt!


1.

Laurie Ellis javíthatatlan optimista volt. Ez nála puszta akaraterő kérdésének bizonyult, nem pedig személyiségéből fakadó sajátosságnak. Sajnos az életében már számtalanszor előfordult, hogy az optimizmus, nos, túlzottan is optimista hozzáállásnak, ha nem éppen dőreségnek bizonyult. Sőt, egyenesen hülyeségnek. 

Ez a mostani is egy ilyen alkalom volt.

Odafent az ég a kora szeptemberi napokra jellemző mély, élénkkék színben pompázott. A levegő még nyáriasan meleg volt, de már érezni lehetett benne azt a csípős frissességet, amit az új évszak hoz majd magával nemsokára. A 44-es utat szegélyező pompás juharfák és fenséges fehér tölgyek leveleit már megérintette bíborvörösbe mártott ecsetjével az ősz. A napfény sűrű szirupként ömlött el a békés New England-i tájon, folyékony aranyba öltöztetve a vidéket.

Egyszerűen tökéletes nap volt. Legalábbis tökéletes napként indult, amikor Laurie bepakolta a bérautóba minden tulajdonát – ami, lássuk be, nem volt túl sok –, és döcögősen, mivelhogy nem volt gyakorlott sofőr, elindult a New Jersey-i Trentonból Északnyugat-Connecticut eme idilli szegletébe. A háromórás út alatt végig a rádióval együtt dudorászott, miközben legjobb barátja, Max, szeretetre méltó keverék kutyája mellette gubbasztott az ülésen. Max hegyezte a fülét, egyszerre volt izgatott és egy kicsit feszült is, mert éppenséggel nem volt a világ legbátrabb teremtménye. Laurie időről időre megnyugtatóan megvakargatta az oldalát. Amikor végre a benzingőzt és a dübörgő kamionokat maguk mögött hagyva letértek az államközi 95-ös autópályáról, Laurie egy kicsit leengedte az ablakot, hogy hűséges társa bozontos farkát reményteljesen csóválva beleszagolhasson a friss vidéki levegőbe.

Eddig minden valóban csodálatosnak bizonyult. Laurie szíve egyszerre volt csordultig teli és könnyű, nem volt benne más, csupán remény és megingathatatlan optimizmus, mintha csak tisztára suvickolták volna a lelkét. Végre maga mögött hagyhatott mindent: a lehangoló ikerházi lakást – azt a nyomorúságos három szobát, ahol az elmúlt négy évben egyedül élt – és a kilátástalan, zsákutcának bizonyuló marketinges állást is, amelynek huszonegy évesen, friss diplomásként még mérhetetlenül örült, de amelyet három és fél év elteltével már több mint lehangolónak és unalmasnak érzett. A magányos kis életét, amellyel hiába igyekezett megelégedni, mégsem tudott szabadulni a gondolattól, hogy az élet valami többet is tartogat a számára – egy új fejezetet, vagy akár egy egész izgalmas könyvet, ami csakis rá vár. Csak eddig egyszerűen még nem lapozott tovább. 

De ma végre megtette, és ez felemelő érzés volt, egészen addig, amíg közvetlenül Wassaic határában meg nem hallotta azt a fura klattyogó hangot a furgon gyomrából.

– Hallod ezt, Max? – kérdezte, és a kiskutyájára pillantott. Maxet négy éve hozta el a menhelyről, még kölyökként: csontsoványan kuporgott a sarokban, rettegett mindenkitől, drótszőrű, barna bundája pedig foltos volt és ritkás. Az élet nem bánt vele kesztyűs kézzel, és Laurie maga is nagyon jól tudta, hogyan képes néhány jól irányzott rúgás két vállra fektetni az embert, hogy aztán alig bírjon újra talpra kecmeregni. Rengeteg türelem, szeretet és rágócsont kellett hozzá, hogy Max előbb bízni kezdjen benne, majd megnyissa előtte a szívét. Mostanra elválaszthatatlanok lettek. El sem tudta volna képzelni, hogy nélküle vágjon bele ebbe a kalandba.

– Nem hallod? – kérdezett rá, látva, hogy a kiskutya a szokásos komoly, élénk tekintetével figyeli őt, és hegyezi a fülét. Laurie biccentett egyet: – Én sem. Egyáltalán nem hallom azt a klattyogást.

Laurie később úgy gondolta, hogy ez volt az a pont, amikor az optimizmusa – ez sajnos olykor megesett – már színtiszta ostobaságba csapott át. A kattogó hang nem szűnt meg, sőt egyre hangosabb lett, majd égett szag csapta meg az orrát, ami semmi jót nem jelenthetett. Ám ő csak azért is figyelmen kívül hagyott minden figyelmeztető jelet, hiszen pontosan tudta, hogy muszáj továbbmennie, mert félreállni sehol sem tudott, és a mobilján sem volt térerő. Különben is – győzködte magát –, már szinte ott van a céljánál, a festői connecticuti kisváros, Starr’s Fall határában. A bérelt furgon igazán kibírhatna még úgy tizenöt percnyi zörgést-szuszogást, hogy aztán végigzötyögjön a Fő utcán, és kényelmes módon pont az új otthona előtt lehelje ki a lelkét. 

Ez így tökéletesen elfogadható lett volna, de a sors másként akarta. Jó hét mérföldre Starr’s Falltól – legalábbis a GPS szerint, ami a csapnivaló térerő ellenére szerencsére még működött – a furgon rándult egy utolsót, ijesztő halálhörgéssel feladta a harcot, majd végleg lefulladt. Laurie-nak volt annyi lélekjelenléte, hogy félhúzza a kormányt, így a kocsit a dicstelen vég a leállósávban, a forgalomtól védve érte utol. Ettől függetlenül a helyzet nem volt valami rózsás. Egyáltalán nem volt rózsás. 

Ott ült a kormány mögött, a ragyogó kék eget bámulta, és próbálta visszanyerni az optimizmusát. Meg persze kitalálni, hogy mitévő legyen, mert térerő továbbra sem volt, és a fákon, az égen meg a meleg, aranyszínű napsütésen kívül semmit nem látott az égvilágon, bármerre is nézett.

Max megérezte, hogy valami nem stimmel, mert átmászott az ölébe, és a mancsait az ablaknak támasztotta. Laurie megsimogatta a drótszőrű bundát, és igyekezett összeszedni a gondolatait. 

Hét mérföld gyalog elég nagy távolság, de legalább szép az idő, és a táj is csodás. Bezárhatná a furgont, és elindulhatna az úton, hátha lesz valahol térerő, vagy belebotlik egy házba, ahonnan telefonálhat. Aztán kereshet egy autómentőt, az elvontatná a kocsit, ő meg taxival bemehetne Starr’s Fallba…

Laurie egy pillanatra lehunyta a szemét. Nem lehetetlen, mondta magában, de azért iszonyú nehéznek tűnt. Nem hiányzott neki pont most ez a nyűg, a számos fáradalmas lépés, amikor azt szerette volna, hogy a dolgok, ha nem is tökéletesen, de legalább kissé könnyebben menjenek. Könnyebben, mint élete java részében. Nem mintha alá szeretett volna merülni az önsajnálat feneketlen mocsarába.

Pedig a mai napot egy új kezdetnek szánta, az első fejezetnek élete új könyvében, amelyet már oly régóta meg akart írni. Kalandokra vágyott, barátokra, és ha elég merésznek bizonyul, talán még a múltjára is fényt deríthet. Mindennek itt, Starr’s Fallban kellett volna elkezdődnie, csakhogy még meg sem érkezett, és ez a felütés egyáltalán nem hasonlított arra az előszóra, amit az élete könyvéhez kívánt volna magának. Távolról sem.

– Sebaj, Max! – mondta Laurie fennhangon, és ujjaival beletúrt a kutya bundájába, hogy alaposan meggyömöszölje. Max imádta ezt, és a gyönyörűségtől valósággal vonaglott, ahogy a gazdája a füle tövét vakargatta. A sebaj már-már Laurie mottójává vált, valahányszor rosszra fordultak a dolgok. Ez pedig meglehetősen lehangoló rendszerességgel – vagy legalábbis elég gyakran – megtörtént ahhoz, hogy a kifejezés egyfajta jelmondattá nemesedjen. Sebaj, majd szerzek új barátokat. Sebaj, majd keményebben dolgozom. Sebaj, majd keresek másik lakást. Sebaj, majd legfeljebb túlórázom. Sebaj, legalább van munkám és fedél a fejem felett, még ha sok egyebem nincs is.

– Sebaj… – ismételte meg, de a szó üresen kongott a napsütötte délután csendjében, ahol Maxen kívül lélek sem hallotta. Vett egy mély levegőt, a póráz után nyúlt, rácsatolta a kutya nyakörvére, majd a karjába kapta a jószágot, és kilépett az útpadkára.

Ami legelőször feltűnt neki, az a mozdulatlan csend volt. Trentonban állandóan lüktetett a város zaja: dübörgő buszok, szirénák, utcai kiabálás, zsémbes szomszédok és a vízvezetékek zörgése. Úgy hozzászokott már ehhez, hogy a nagy részét szinte teljesen képes volt meg se hallani.

Itt azonban nem volt semmi, csak a csend, olyasféle mozdulatlanság, amely szinte vibrált a levegőben, és áthatolt a csontjain, egészen Laurie lelke mélyére. Egyszerre volt megnyugtató és egy parányit félelmetes: szinte úgy érezte, mintha ő lenne az utolsó ember a földön, akit ledobtak egy teljesen üres és idegen tájra. Az út a végtelenbe nyúlt mindkét irányba, az aszfalt csak úgy izzott a meleg napon, kétoldalt pedig nem látszott más, csak az útpadka fölé tornyosuló hatalmas fák. Magasan a feje fölött a szél suttogott a lombok között, s ez a lágy susogás volt az egyetlen nesz, amit hallani lehetett.

Laurie letette Maxet a földre, aki azonnal a bokái közé furakodott, szorosan gazdája lába közé dugva a fejét: ez volt a kedvenc helye, különösen amikor nyugtalan volt.

– Akkor azt hiszem, elindulunk gyalog – mondta Laurie fennhangon. Miután becsúsztatta a telefonját a farmerja farzsebébe, kulcsra zárta a furgont, és elindult az út mentén. Max olyan szorosan ügetett a sarkában, hogy állandóan vigyáznia kellett, nehogy felbukjon benne.

A kavics csikorgott kopott tornacipője alatt, és a nap, amely vezetés közben még olyan kellemesen melengette, most kezdett tikkasztóan forróvá válni. A verítéktől viszketni kezdett a bőre a lapockája között, és patakokban csorgott le a tarkóján. Laurie levette a pulóverét, a derekára kötötte, majd szorosabb lófarokba fogta szerinte teljesen jellegtelen, világosbarna haját, mely ráadásul a feje búbján egy furcsa hullámot vetett, amit sosem tudott kiegyenesíteni. Aztán haladt tovább a fák mentén, amelyek jótékony árnyékot vetettek az útra, majd egy lankás mező következett, ahol a nap még könyörtelenebbül tűzött, és még csak egy kósza pajta sem látszott a távolban. 

Öt teljes percig egyetlen autó sem ment el mellette. Hátrapillantott, de a bérelt furgon már köddé vált a hőségtől vibráló levegőben. Előtte nem volt más, csak a végtelen út, a fák és az égbolt. Mostanra a hőség mellett a szomjúság is gyötörte, és bánta, hogy nem volt annyi esze, hogy magával hozza a kulacsát.

– Kezdem a Szaharában érezni magam – jegyezte meg fanyarul. Hozzászokott, hogy hangosan beszéljen Maxhez, hiszen gyakorlatilag ő volt az egyetlen társa, ám jelenlegi környezetének tökéletes ürességében ez kissé mégis furcsának hatott. Max, mintha csak megérezte volna a gazdi bizonytalanságát, megint átfúrta a fejét a bokái között. Laurie belenyugvóan sóhajtott egyet, majd lehajolva megvakarta a kutya füle tövét. 

– Sajnálom, Max.

Épp hogy felegyenesedett, amikor morajlást hallott a távolból: egy jármű közeledett. Laurie a kezével árnyékolta a szemét, úgy hunyorgott a tűző napfényben. Egy rozsdás, piros, nyitott platós kisteherautó száguldott feléjük az úton ijesztő sebességgel. Olyan gyorsan jött, hogy Laurie jobbnak látta felkapni Maxet, majd egy nagy lépéssel kihátrált az út menti mély árok szélére. A kocsi még csak nem is lassított, amikor finom kavicspermetet felverve elhúzott mellettük. Laurie-nak csak egy villanásnyi ideje maradt, hogy szemügyre vegye a volánnál ülő zömök, göndör, ősz hajú nőt, mialatt az elviharzott mellette. 

– Le kellett volna intenem – mondta ki hangosan a gondolatot, bár a nő olyan eszeveszett tempóban vezetett, hogy az sem biztos, hogy egyáltalán észrevette őt. A kisteherautó már vagy ötven méterrel elhagyta, amikor éktelen fékcsikorgás és egy porfelhő kíséretében megállt, majd éles kanyarral megfordult, és visszahajtott feléjük. 

Laurie szorosan magához ölelte Maxet, miközben a furgon lelassított, és pontosan előtte lefékezett. A sofőr leengedte az ablakot, és kihajolt. A nő cserzett arcbőre szemmel láthatóan a napon sült barnára, a szeme mélybarna volt, szanaszét meredező haja vadul göndörödött. Úgy negyven körülinek tűnt.

– Az a maga furgonja ott az út szélén vagy negyed mérföldnyire innen? – kérdezte gyors, határozott hangon, amely egyszerre volt tárgyilagos és (Laurie legalábbis remélte) barátságos.

– Igen, az enyém – felelte Laurie, mintha csak valami vallomást tenne. A nő hunyorogva mérte végig az ablakon kihajolva, ezüstös fürtjei glóriaként vették körül a fejét. – Lerobbantam – tette még hozzá Laurie.

– Tudja, hogy Starr’s Fallig gyakorlatilag semmi nincs? Hét mérföldnyi semmi. Szép kis séta lesz, mondhatom.

– Igen, gondolom – ismerte be Laurie félénken. – Azt reméltem, hogy belebotlok egy házba vagy valami ilyesmibe. Új vagyok még errefelé. Igazság szerint… Starr’s Fallba költözöm.

– Starr’s Fallba költözik?! – kiáltott fel a nő mélységes meglepetéssel, sőt hitetlenkedéssel. Egyértelmű volt, hogy nem sokan szoktak Starr’s Fallba költözni. Isten háta mögötti hely ez a semmi északnyugati sarkában, túl messze Bostontól vagy New Yorktól ahhoz, hogy vonzza a nagyvárosiakat vagy az agglomeráció lakóit. Hartford, Connecticut székhelye is másfél órányira van innen, zötyögős vidéki országutakon, így az ingázás szóba sem jöhet.

A nő hatalmasat sóhajtott, a levegő mintha zömök termetének a legmélyéről tört volna fel.

– Akkor jobb lesz, ha beszáll – mondta, és áthajolva kilökte a kisteherautó anyósülés felőli ajtaját, amely rozsdás nyikorgással tárult szélesre.

Laurie még mindig Maxet szorongatva megkerülte a kocsit, és felmászott a fülkébe. Egy pillanatra ugyan megfordult a fejében, hogy szabad-e bíznia ebben az idegenben – és felsejlett előtte a rémkép, amint elrabolják, majd egy elhagyatott erdei kunyhóban megkötözve, bekötött szemmel tartják fogva –, de gyorsan elhessegette a gondolatot. Ostobaság lett volna visszautasítani a fuvart: a nőnek igaza van, hét mérföld gyalog nagyon hosszú út. Mindenesetre Laurie optimizmusa, amely a kocsi lerobbanásával alaposan megcsappant, most újra éledezni kezdett. 

Laurie arra jutott, hogy a dolgok végre kezdenek jobbra fordulni.

– Szóval Starr’s Fallba költözik? – tűnődött a nő, és sokatmondóan végigmérte Laurie-t, majd Maxet is. Laurie közben becsukta az ajtót, a nő pedig döcögősen tolatva megfordult az út kellős közepén, és már száguldott is vissza Starr’s Fall felé. A furgonban tömény, édes, érett almaillat terjengett. Laurie hátranézett, és látta, hogy a plató színültig van pakolva almával teli jutazsákokkal. 

– Különben Annie Lyman vagyok – mutatkozott be a nő. – Enyém a Lyman-farm odalent, a 44-es út mentén. Ilyenkor ősszel almát és tököt termesztünk. Ismeri a helyet? 

Laurie megrázta a fejét. 

– Sajnos még semmit sem ismerek errefelé. De ami késik, nem múlik. 

– És hová valósi? 

– New Jersey-be. 

Annie erre elhúzta a száját, Laurie pedig önkéntelenül is elmosolyodott. Mindig ezt kapta, ha szóba került New Jersey – pedig annak a környéknek is akadnak igazán szép részei. 

– De a családom régebben itt élt – folytatta nagy merészen. Kicsit vakmerőnek érezte magát, amiért ezt csak úgy kibökte, hiszen ezt a titkot eddig szinte senkivel sem osztotta meg. Pontosabban csak egyetlen emberrel: Nadine-nal, a hajdani nevelőanyjával, aki kilenc hónappal ezelőtt hunyt el. Laurie valójában inkább az elvesztett lehetőséget gyászolta, mint magát Nadine-t: a kapcsolatuk már évekkel korábban megszakadt, miután Laurie nagykorú lett, és kikerült a nevelőszülői rendszerből. Nadine azonban nem felejtette el őt, és végül is emiatt kötött ki Starr’s Fallban. 

– Lysanderék – mondta Annie-nek. – Ismeri őket? 

Hiába próbált lazának tűnni, érezte, hogy a hangja elárulja: ott bujkált benne a remegés és a feszült várakozás. Mi van, ha Annie ismeri őket? És mi van, ha közelebbről is? 

– Lysanderék… – tűnődött Annie a szemét az úton tartva, miközben a fák elmosódott sávként suhantak el a zötykölődő autó ablakában. – Nem rémlik a név. Pedig azt hittem, hogy mindenkit ismerek a környéken.

Leheletnyi csalódottság suhant át Laurie-n, de határozottan elhessegette. Végtére is még nagyon az elején jár, és Starr’s Fallban valakinek csak ismernie kell a Lysander családot – már ha lesz elég bátorsága újra rákérdezni. Nem volt biztos benne, hogy lesz. Új életet kezdeni jött ide, nem pedig azért, hogy a múltban vájkáljon. Jobbára legalábbis.

– Nos, mint mondtam – vont vállat filozofikus nyugalommal –, ez már nagyon régen volt.

Annie homloka még jobban elfelhősödött, a szabad levegőn barnára cserzett arcán elmélyültek a barázdák.

– De akkor is – töprengett hangosan –, én itt nőttem fel, ahogy az apám is, a nagyapám is, meg még az ő apja is. A Lymanek 1790-ben telepedtek le itt, mi vagyunk a város egyik legrégebbi családja. Persze sehol sem vagyunk a Starrokhoz képest, akik magát a várost alapították. Henrietta Starr még mindig itt él, bár meg nem mondaná az ember. Manapság már sehol sem mutatkozik.

Laurie, akinek gyakorlatilag semmiféle családi múltja nem volt, csak ámulni tudott az ilyen messzire visszanyúló gyökereken.

– Hűha! – Ez volt az egyetlen válasz, ami hirtelen eszébe jutott.

– Megkérdezem az anyámat – jelentette ki Annie ellentmondást nem tűrően. – Lysander… Ő mindenkit ismer, vagy legalábbis ismert régen.

Azzal hirtelen elrántotta a kormányt, és befordult jobbra egy keskenyebb útra. Laurie, aki az egyik karjával Maxet szorította magához, kénytelen volt a másik kezével az ajtókilincs után kapni, hogy megtartsa magát. A fák, amelyek addig a 44-es út mentén sorakoztak, most hirtelen sűrűbbé váltak, a juharok és tölgyek közé rengeteg örökzöld keveredett. Olyan érzés volt, mintha egyenesen belehajtanának a rengetegbe, miközben kétoldalt meredek dombok magasodtak föléjük. Laurie eddig mindössze egyszer járt Starr’s Fallban, még májusban, egy barátságtalan, szeles napon, amikor úgy ömlött az eső, mintha dézsából öntenék. Akkor szinte semmit sem látott a környékből: a kabátját a fejére húzva rohant az autótól a legközelebbi boltig. Pedig szerette volna alaposabban is feltérképezni a helyet, amelyet választott otthonául fogadott, de az időjárás teljesen keresztülhúzta a számításait. Most viszont végre tényleg megérkezett. Alig várta, hogy láthassa a várost és a saját új otthonát ezen a ragyogó, kellemesen meleg, napsütéses napon.

– Na és mi szél hozta Starr’s Fallba? – kérdezte Annie nyers őszinteséggel. – Mert megmondom kerek perec: nem sok minden történik errefelé, még ha imádom is ezt a helyet.

– Nos, hamarosan kicsit jobban fog pezsegni az élet – felelte Laurie magabiztos mosollyal. – Egy kisállatboltot és kutyapékséget nyitok a Fő utcán.

– Egy kisállat… – Annie hirtelen Laurie felé kapta a fejét, és tátott szájjal bámult rá, miközben a teherautó elkezdett átsodródni a szemközti sávba. – Várjunk csak, maga vette meg azt a kis házat a Reilly Antikváriummal szemben?

Laurie nem emlékezett semmiféle Reilly Antikváriumra, de mentségére szóljon, hogy a legutóbbi látogatása során mindvégig szakadt az eső.

– Azt hiszem. A negyvenhatos szám alatt van, félúton az utcában. Fehér téglás ház, boltíves kirakattal, az emeleten egy lakással. Egyelőre csak bérlem, de van rá lehetőség, hogy később megvegyem.

– Az lesz az! Mintha láttam volna a táblát, hogy kiadó. – Annie rántott egyet a kormányon, hogy egyenesbe hozza a kocsit, Laurie pedig megint önkéntelenül is belekapaszkodott az ajtó fogantyújába. Annie Lyman mellett utazni kétségkívül izgalmas, ha nem egyenesen életveszélyes élmény volt.

Annie elgondolkozva ráncolta a homlokát.

– Egy kisállat… mit is mondott?

– Kisállat-kereskedés és kutyapékség – ismételte meg Laurie határozottan. 

Amikor megigényelte a vállalkozói hitelt, a zavarba esett bankfiókvezetőt sem sikerült azonnal meggyőznie. „Kisállat… pékség? Még életemben nem hallottam ilyenről.” „New Yorkban láttam ilyet – nyugtatta meg Laurie a hivatalnokot. – Egyre népszerűbbek odaát. Tudja, milyenek az emberek, ha a kedvenceikről van szó.”

Megmutatta a bankos fickónak a statisztikákat és az üzletforgalmi előrejelzéseket, amelyeken hosszú órákat dolgozott. Az viszont még a jövő zenéje volt, hogy az efféle hóbortos ötletek beválnak-e itt, Connecticut isten háta mögötti vidékén – bár Laurie azért alaposan felkészült. Tudta, hogy a környéken rengeteg a kutyatulajdonos, a legközelebbi állatkereskedés pedig több mint húsz mérföldre fekszik. Fölmérte, hogy a gazdik a személyes élményt keresik, ha a kedvenceikről van szó, nem pedig az internet személytelenségét. Ez a bankfiókvezető meggyőzéséhez ugyan elégségesnek bizonyult, de Laurie önmagának kénytelen volt beismerni, hogy még így is megeshet, hogy a vakmerő optimizmusa végül ordító ostobaságnak bizonyul majd. Ennek ellenére elszánta magát: vállalja a kockázatot, és követi az álmait. Most az egyszer.

– Na jó, akkor avasson be a titokba! – mondta Annie, miközben könyökével a lehúzott ablakra támaszkodott. – Kisállatpékség? Ez mégis mi a csoda? Mit árul? Macskakekszet? Kutyafánkot? 

Olyan őszinte értetlenség tükröződött az arcán, hogy Laurie önkéntelenül is elnevette magát.

– Hát, tulajdonképpen igen – felelte –, de azért nem valódi fánkokra és sütikre kell gondolni. Inkább egészséges jutalomfalatokra: házilag sütött kutyakekszekre, ízesített rágókákra és hasonlókra. Persze mindegyik csupa egészséges összetevőből áll, és jót tesz az állatoknak. 

Néhány receptet már ki is próbált Maxen: édesburgonyás-sütőtökös rágcsát és mogyoróvajas-banános szívecskéket készített neki. Max mind egy szálig befalta a próbasütéseket.

– A bolt másik részében pedig kisállat-felszerelést árulok majd – magyarázta Annie-nek. – Tálakat, pórázokat, kutya- és macskajátékokat, ilyesmit. Élő állat viszont egy darab se lesz – sietett hozzátenni. – Szerintem nem igazán etikus ketrecben tartani őket egy üzletben, és őszintén szólva nem is tudom, hogy vállalnék-e ekkora felelősséget.

– Starr’s Fallban még sosem volt kisállatbolt, ha jól tudom – tűnődött Annie –, pedig kutyából aztán tényleg nincs hiány! És az igazsághoz hozzátartozik, hogy macskából sem. – Elhúzta a száját, majd komorabban folytatta: – Bár őszintén szólva már bolt is alig maradt a városban. Az Amazon és az online vásárlás teljesen tönkretette a helyi kereskedőket. A Fő utca üzleteinek legalább a fele üresen áll, ami borzasztóan szomorú.

– Valóban az – helyeselt Laurie. Eszébe jutott a májusi útja, amikor a szakadó esőben több üres vagy bedeszkázott kirakatot is látott. – De azt remélem, hogy tudok ezen változtatni egy kicsit.

Bár Starr’s Fallban alig akadtak boltok, Laurie hitt benne, hogy a városkából olyan hely válhat, ahová azért jönnek az emberek, hogy vásároljanak, egyenek és egyszerűen élvezzék az életet. Egy kis munkával legalábbis biztosan ilyenné alakítható. Laurie választása rengeteg okból kifolyólag esett Starr’s Fallra, de leginkább azért, mert az elhagyatott főutca láttán megsajnálta a várost. Pontosan tudta, milyen érzés, ha valakiről megfeledkeznek.

– És ki ez a kis fickó? – biccentett Annie Max felé. A kutya Laurie ölében kucorgott, a fejét szorosan a lány hasához nyomva, és bizalmatlanul méregette az idegent.

– Ő Max. – Laurie a jószág buksijára tette a kezét. – Van benne minden, mint a búcsúban.

– Látszik is rajta – nevetett fel Annie. – Nekem otthon egy fekete labradorom van, George. Már a hetedik a sorban, és mindegyiket így hívták. A nagyapám az elsőt egy olyan szomszéd után nevezte el, akit ki nem állhatott.

Laurie elmosolyodott.

– Ez elég jó sztorinak hangzik.

– Az is – felelte Annie. – Ugorjon ki hozzánk a tanyára valamelyik este vacsorára, majd elmesélem a többit. Ismer itt valakit?

A nekiszegezett kérdéstől Laurie-nak egy kicsit összeszorult a szíve, bár a váratlan meghívás jólesett neki.

– Senkit – vallotta be olyan jókedvűen, ahogy csak telt tőle, miután elhatározta, hogy ő sem köntörfalaz. – Egy árva lelket sem.

– Akkor pláne el kell jönnie – vágta rá Annie. – Majd bemutatom a helyieknek. Mit szól a csütörtökhöz? Persze csak ha addigra összekalapálják a furgonját.

– Igazából ez csak egy bérelt autó – vallotta be Laurie. – Nincs kocsim. Úgy terveztem, hogy idővel majd veszek egyet, de először látni akartam, hogyan boldogulok nélküle.

– Hogy nincs kocsija? – csodálkozott rá Annie. – Maga aztán igazi tősgyökeres városi, mi? Na mindegy, én bármikor be tudok ugrani magáért. Este hétkor jó lesz?

– Az nagyszerű lenne, hálásan köszönöm.

Laurie alig tudta elhinni, hogy máris programot beszélt meg egy leendő baráttal, pedig még meg sem érkezett Starr’s Fallba. Ilyesmi egész egyszerűen még sosem történt vele, bármennyire próbált is pozitívan hozzáállni a dolgokhoz. Otthon, Trentonban akadt ugyan néhány munkatársa, akikkel közelebbi viszonyba került, de a kapcsolatuk kimerült a teakonyhai kávézásokban és egy-egy kivételes esti sörözésben. A különböző helyi közösségeken keresztül is megismert pár embert, de senki olyat, akire igazán támaszkodhatott volna. Senkit, akinek feltűnt volna az ő hiánya.

Talán Starr’s Fallban mégis van valami varázslat, valami pozitív optimizmus, vonta le a következtetést Laurie. Vagy ez a helyzet, vagy Annie Lyman valóban egy sorozatgyilkos.

Mindenesetre a környék tényleg varázslatosnak hatott, ahogy Annie ráfordult a Fő utcára, és elhagyták a fehér fatáblát, amelyen ez a felirat állt: 

 

Köszönti Önt Starr’s Fall!

Alapítás éve: 1731. Lakosság: 2200 fő.

Az utca két oldalán patinás üzletek sorakoztak, a választékos stílusú téglaépületek jól megfértek a puritánabb, faborítású házakkal. Előttük mélyvörös klinkertéglával kirakott, széles járdák húzódtak, a képet pedig kovácsoltvas padok és virágládák tették teljessé az őszi krizantémok lángoló narancs és vörös színeivel. Az utca végén üde zöld park terült el a régi protestáns templom előtt, melynek karcsú, fehér tornya büszkén meredt a ragyogó kék égbolt felé.

Mindezek ellenére nem lehetett nem észrevenni a bedeszkázott kirakatokat, pontosan úgy, ahogy Annie mondta. Starr’s Fall bájos kisváros volt, de határozottan ráfért volna egy kis törődés, vagy inkább az, hogy végre élettel töltsék meg a virágzó vállalkozások. 

Annie lefékezett a negyvenhatos szám előtt, és leállította a motort.

– Megérkeztünk. A kulcs megvan, ugye?

– Megvan – paskolta meg Laurie a zsebét. Mióta a múlt héten megkapta a hartfordi ingatlanközvetítőtől, egyetlen pillanatra sem vált meg tőle. Olyan volt a számára, mint egy kabala, egy horgony, ami ahhoz az élethez köti, amelyre mindig is vágyott, és amelyet most készül felépíteni.

– Gondolom, a kocsit el kéne vontatni – tűnődött hangosan Annie. – Mike, akinek a város túlsó végén van a műhelye, szerintem meg tudja oldani. Felhívjam?

– Ó… ha megtenné… – Laurie nem szokott hozzá, hogy az emberek csak úgy felajánlják a segítségüket. Egyszerre öntötte el a hála és a bűntudat. – Köszönöm – tette hozzá, miközben Annie előhalászott a zsebéből egy olyan pókhálósra repedt képernyőjű mobilt, hogy Laurie komolyan elcsodálkozott rajta, hogyan működhet még egyáltalán. Mialatt Annie telefonált, ő kinyitotta az ajtót, és kimászott a fülkéből, még mindig szorosan magához ölelve Maxet.

Megérkezett. Végre tényleg itt volt, és az egész szinte túl szépnek tűnt ahhoz, hogy igaz legyen. Laurie az üzlete előtt állva elvarázsoltan nézte az épületet. Az ajtóról pergett a fehér festék, a boltíves kirakatüveg pedig csupa kosz és maszat volt, de az övé az egész. Lent két helyiség a boltnak, plusz egy apró iroda és egy félszobányi mosdó, az emeleten egy utcára néző nappali, hátul a konyha, a legfelső szinten pedig két hálószoba és a fürdőszoba.

Alig várta, hogy bejárja az egészet, és fejest ugorjon a kalandba, amire úgy érezte, hogy egész életében várt. 

Végre-valahára új fejezetet nyithat.

Annie kikiáltott neki a kocsiból: 

– Mike elintézi. Megmondtam neki, hogy hol hagyta a furgont, ő pedig majd egyenesen idevontatja. Kétszáz dollár lesz. Megfelel?

Laurie nagyot nyelt. Remélte, hogy a bérautós cég megtéríti a költségeit, de most az a legfontosabb, hogy megkapja a holmiját.

– Persze, köszönöm – kiáltotta oda. – És a fuvart is…

– Szóra sem érdemes! – legyintett Annie a köszönetre. – Mennem kell az almákkal, Joe már vár a présnél. Csütörtökön találkozunk!

Azzal gázt adott, a kipufogó bődületes füstöt okádott, a kocsi pedig zörömbölve elviharzott a főutcán. Laurie és Max kettesben maradtak.


2.

Laurie letette Maxet, de a póráz végét nem engedte el. Zsebében a kulcs után kotorászott, amely kellemesen régimódi, cirádás végű, sárgaréz darab volt, épp olyan, mint a Harry Potterben, és tökéletesen illett a kis üzlethez. Az ingatlanos szerint a több mint százéves épületben egykor kalaposműhely, később pedig papírbolt működött. Laurie mindkettőt rendkívül bájosnak találta.

Beillesztette a kulcsot a zárba, majd megkönnyebbülten felsóhajtott, ahogy az simán elfordult, és az ajtó egy adag poros levegőt pöffentve kitárult. Az imént ölbe kapott Maxet újra letette a földre, és belépett. 

Meg kell hagyni, a látvány nem volt éppen lenyűgöző – a földszint egy apró elülső és egy még kisebb hátsó helyiségből állt, egy hozzátoldott irodával, valamint az oldalsó folyosóra bezsúfolt, keskeny lépcsővel. Az egyetlen bútor egy horpadt fém iratszekrény volt, amelyet az előző bérlő hagyott hátra ki tudja hány évvel ezelőtt. A padlón néhány megsárgult szórólap hevert, amelyeket a kopott sárgaréz levélnyíláson csúsztathattak be. Laurie lehajolt az egyikért: a papírlap a városka éves Őszi Betakarítási Fesztiválját hirdette, még négy évvel ezelőttről. Az ingatlanos nem hazudott, amikor azt mondta, hogy a helyiség már jó ideje üresen áll.

„Starr’s Fall egyszerűen túlságosan kiesik a forgalomból – mondta a nő lenézően elhúzva a száját, miközben lopva az órájára pillantott. – Ha egy forgalmasabb út mellett lenne, mint Litchfield…” – Hanghordozása hűen tükrözte mindazokat a csodás pénzügyi lehetőségeket, melyeket egy ilyen ígéretes helyen lévő üzlet kínálhat.

Laurie tudta, hogy Litchfield alig félórányira fekszik déli irányban, és vérbeli nyüzsgő kisváros hatását kelti a maga elegáns csemegeüzleteivel, divatos butikjaival és családi vállalkozásaival. Az interneten azt olvasta, hogy egy-egy jobb napon a helyi lakosnak számító Meryl Streepbe vagy Michael J. Foxba is bele lehet botlani, miközben a népszerű termelői piacon válogatnak. Starr’s Fallnak viszont a jelek szerint se piaca nem volt, se más egyebe.

De Laurie-t ez egyáltalán nem aggasztotta. Elvégre mostantól a városka egy kisállat-kereskedéssel és kutyapékséggel is büszkélkedhet! Úgy érezte, hogy valami csodálatos dolog veszi kezdetét a saját életében és a kisvároséban egyaránt. Ahogy bezárta maga mögött az ajtót, lecsatolta Max pórázát, hogy a kutya alaposan körülszimatolhasson a poros sarkokban és a koszos padlón. A mocsoktól maszatos kirakatüvegen beömlő napfényben szinte táncoltak a porszemek. Max vastagon poros orrával akkorát tüsszentett, hogy Laurie önkéntelenül is elnevette magát.

– Ránk fér egy alapos nagytakarítás – jegyezte meg, majd a reggel óta tartó, várakozásteli könnyűséggel a szívében elindult, hogy felfedezze birodalmát.

Az első helyiség hátsó fala mentén egy patinás, magas mahagónipult húzódott – a közvetítő szerint még az eredeti berendezés része volt. Laurie máris lelki szemei előtt látta azt a gyönyörű, antik pénztárgépet, amit majd a tetejére helyez. Már ki is nézte az eBayen, szerencsére nem kértek érte csillagászati összeget. A jobb hátsó sarokban nyíló ajtó a leendő raktárba vezetett, amelyből egy még kisebb, irodának szánt zug nyílt. Kicsit szűkös volt, de Laurie úgy vélte, meg fogja tudni oldani. A raktár hátsó ajtaja egy apró udvarra és egy parányi, gaz felverte fűfoltra vezetett – pont akkora hely volt, hogy Max elvégezhesse a dolgát, ha úgy hozza a szükség.

Miután ellenőrizte, hogy Max jól van-e – a kutyus még mindig békésen szimatolgatott –, Laurie elindult az emeletre. A bolt fala mentén futó keskeny lépcső egyenesen ahhoz az ajtóhoz vezetett, amely a leendő otthonába nyílt. 

Az otthonába. Laurie még mindig kész csodának, sőt valóságos varázslatnak tartotta magát a gondolatot is. Igazából sosem volt még saját otthona. Kivéve azt a lehangoló lakást, ahol az utóbbi három és fél évét töltötte, de az nem számított. Félig bútorozottan vette ki, barna padlószőnyeggel és egy parányi, avokádózöld fürdőszobával. Laurie-nak sem kifestenie nem volt szabad, sem a falra nem tehetett ki semmit; még a tányérok sem a sajátjai voltak.

Azelőtt egy otthonban lakott, melyet a nevelőszülői rendszerből kikerült állami gondozottak számára tartottak fenn, korábban pedig egy gyermekotthonban. Valószínűleg még az állt a legközelebb egy valódi otthonhoz, de még ez is messze elmaradt az álmaitól. Amikor az ember egy fekete szemeteszsákban szállítja a cuccait, és a magánszféráját egy ágy jelenti egy olyan szobában, amelyen négy másik lánnyal osztozik – miközben a gyerekek folyamatosan váltják egymást, ahogy nevelő- vagy örökbe fogadó szülőkhöz kerülnek –, nos, az minden, csak nem otthonos. Viszont az ott töltött évek és az intézményvezető, Nadine támogatása nélkül Laurie sosem jutott volna el ide. Minden nehézség a javunkra válik, mondta állandóan magának. Ez volt életének a másik mottója. 

A kulccsal kinyitotta a lakásajtót, és belépett a kis előszobába. A falon kampók sorakoztak, és mindössze két lépés után már a főutcára néző parányi, tetőablakos nappaliban állt. Itt várt rá egy tüneményes kis kandalló is fehérre festett téglából, kandallópárkánnyal és színes csempeszegéllyel. Hátul a konyha bújt meg, szintén egészen bájos berendezéssel. Kétségtelen, hogy a gépek kőkorszaki darabok voltak, a megviselt tűzhely és a hűtő is az utolsókat rúgta, de a lakás az övé volt. Laurie úgy érezte, hogy ez a hely lehetne akár egy kidőlt-bedőlt falú romhalmaz is – valójában nem is járt messze tőle –, ő akkor is imádná, egyszerűen azért, mert a sajátja. Legalábbis arra a tizenkét hónapra, amire a bérleti szerződést aláírta, ez pedig bőven elegendő.

Elindult felfelé a következő keskeny lépcsősoron a két hálószoba irányába. A nagyobbik, amely szintén kandallós volt, az utcafrontra nézett, a kisebbik pedig hátul kapott helyet. Ez utóbbi amolyan vendégszoba lehetett, bár Laurie valójában senkit sem ismert, akit itt fogadhatott volna. Kicsit lehangoló volt belegondolni, hogy meglett, majdnem huszonöt éves korára alig vannak barátai. Legalábbis olyanok, akiknek hiányozna, vagy csak úgy ráírnának, hogy minden rendben van-e vele. Laurie-ban azonban most már teljes gőzzel dolgozott az optimizmus. Igenis fog ilyen barátokat szerezni, itt, Starr’s Fallban! Eszébe jutott Annie, és azon tűnődött, hogy vajon benne nem talált-e máris egyre. 

Bekukkantott még a zománcozott kádas, fehér rombuszcsempés fürdőszobába, majd visszatért a nagyszobába, hogy szemügyre vegye a várost. Az utca csendes volt, alig járt arra valaki. Egy nő egy méregdrága babakocsit tolt maga előtt, olyanfajtát, ami etetőszékké vagy kisággyá is alakítható, egy férfi pedig rikító kék susogós melegítőben épp kocogni indult. A lágy szellőben lassan, lusta tánccal hullottak alá a falevelek, mint valami skarlátvörös és sárga konfetti. Laurie az ablakpárkányra könyökölve lehunyta a szemét, és átadta magát az arcát melengető napsütésnek.

Ekkor hirtelen megütötte a fülét Max ugatása. Nem a megszokott barátságos és kíváncsi hang volt ez, hanem éles, riadt vakkantás, és Laurie azonnal felismerte benne a segélykiáltást. Tágra nyílt szemmel fordult el az ablaktól, és már indult is lefelé. Mi van, ha Max sarokba szorított egy patkányt, vagy beszorult a mancsa egy egérfogóba, amit a régi lakók hagytak ott? Hogyan is hagyhatta magára? Feltépte a lépcsőházi ajtót, de hirtelen megtorpant, amikor Max újra felvakkantott. 

Ekkor döbbent rá, hogy a hang odakintről jön.

– Mi a csuda…? – mormogta, miközben lerohant a lépcsőn, és kiviharzott az üzlet bejárati ajtaján, amiről rémülten látta, hogy résnyire nyitva maradt. Szentül hitte, hogy becsukta, de vagy a szél, vagy Max kíváncsi orra kilökhette. Bár az is lehet, hogy Max a macskaajtón préselte át magát, amit Laurie csak most vett észre az ajtó alján. Akárhogy is, Max rá egyáltalán nem jellemző módon fogta magát, és kereket oldott.

Amikor Laurie kilépett az utcára, azt látta, hogy mindenütt a megszokott, álmos nyugalom uralkodik. Egyedül Max törte meg az idillt: pont az új otthonával szemközt, a túloldali üzlet bejáratánál gubbasztott, szinte teljesen a küszöbhöz lapulva. Előtte pedig ott tornyosult a létező leghatalmasabb perzsamacska, egy hófehér, pihe-puha, fenséges jószág.

– Ó, Max! – kiáltott fel Laurie egyszerre bosszúsan és megkönnyebbülten. – Hiszen ez csak egy macska!

Bár az tény, hogy kapitális példány volt, kétszer akkora, mint szegény Max. Nem csoda, hogy a kiskutya halálra volt rémülve. Ráadásul Laurie-nak azonnal szemet szúrt a perzsamacskákra jellemző tipikus gőg: a macska királyi tartással, pisze orrát fennhordva méregette a földön lapuló Maxet, aki egészen aprónak és rémültnek tűnt.

Mielőtt azonban a segítségére siethetett volna, az üzlet ajtaja hirtelen kivágódott, Max pedig még apróbbra kuporodott össze a rémülettől. Laurie épp leguggolt, hogy felnyalábolja Maxet, amikor felsejlett előtte egy férfi fenyegető alakja – az arcát még nem látta. A helyzetet csak fokozta, hogy a nap pont hátulról világította meg a férfit, így annak sötétbe burkolózó sziluettje a vakító fényben – némi költői túlzással – félig istennek, félig szörnyetegnek hatott.

Aztán az alak tett felé egy lépést, és Laurie rájött, hogy valójában egy teljesen hétköznapi pasassal van dolga.

– Megmondaná, mit művel a kutyája? – csattant fel a férfi. – Miért zaklatja a macskámat?

– Zaklatja a macskáját? – képedt el Laurie, majd javíthatatlan optimizmusából adódóan önkéntelenül is elnevette magát. Nyilván nem beszél komolyan! De, úgy tűnt, tényleg komolyan beszél. 

Ott állt a bolt előtt csípőre tett kézzel, sötét szemét résnyire húzva. Laurie-nak az ugrott be róla, hogy pont úgy fest, mint egy felnőtt Harry Potter a drótkeretes szemüvegével és a sötét, kócos hajával. Nyurga, de izmos alkatú volt, egy agyonmosott pólót és kopott farmert viselt… és nagyon morcosan nézett.

– Elnézést, ezt viccesnek találja? – kérdezte a férfi fagyos hangon.

Laurie lassan felemelte a karjában még mindig reszkető Maxet, miközben igyekezett rendezni a gondolatait és megőrizni a hidegvérét. 

– Ez egyáltalán nem vicces – mondta végül, miközben felegyenesedett, és vette a bátorságot, hogy egyenesen a férfi szemébe nézzen. A pasas még mindig a homlokát ráncolta, de Laurie így is kénytelen volt megállapítani, hogy bizony meglehetősen jóképű. Sötét, csillogó tekintet, magas arccsont és érzéki, beszédes ajkak. Pont olyan, mint a szerelmes regények hősei, amilyeneket néha olvasott, leszámítva a mogorva homlokráncolást, ráadásul egy macska miatt. Noha a regénybeli hősök el szoktak merengeni borús ábrázattal, de egész biztosan nem egy perzsamacska miatt. 

– Csak az a helyzet, hogy… – folytatta Laurie, de fogalma sem volt, hogyan fejezze be a mondatot. Kezdett ráébredni, hogy a helyzet tényleg nem vicces. Cseppet sem az, legalábbis ha a férfi arcára fagyott mogorva kifejezésből indul ki. Ha Annie-t nem számítjuk, ez éppenséggel nem a legszívélyesebb fogadtatás Starr’s Fallban. Hirtelen rá nem jellemző bosszúság öntötte el. Mi baja van ennek a pasasnak? A perzsamacska láthatóan teljesen ura volt a helyzetnek – ahogy a macskák általában –, és ebben a szent pillanatban is tüntető közönnyel nyalogatta a mancsát. Ezzel szemben Max még mindig remegett a karjában. Laurie egyszer csak észrevette, hogy már ő is pont úgy mereszti a szemét, mint ez a Mr. Antihős.

– Ha már itt tartunk – mondta, miközben képtelen volt eldönteni, hogy a hangja vádló legyen vagy inkább önironikus, így végül egyik sem lett –, a maga macskája zaklatta az én kutyámat. Legalább kétszer akkora, mint ő.

A férfi hitetlenkedve vonta fel a szemöldökét, mintha el sem hinné, hogy Laurie-nak van képe ilyesmit állítani. De hát ez az igazság, nemdebár. A macskának a haja szála sem görbült meg, miközben a nyápic kis Max még mindig meg van szeppenve.

– Miért nem volt pórázon a kutyája? – vonta kérdőre a férfi. – Tisztában van vele, hogy közterületen ezt törvény írja elő?

– Bent volt az üzletben – felelte Laurie. Próbált nem ingerült hangon vagy támadóan beszélni, pedig mindkettőhöz kedve lett volna. – Úgy szökött ki, hogy nem vettem észre. Sajnálom – vetette oda, bár tudta, hogy a hangjából minden árad, csak bűnbánat nem. – Többet nem fordul elő.

Sarkon fordult, hogy visszamenjen az utca túloldalára. Mostanra már majdnem annyira remegett, mint Max. Miért muszáj egyeseknek ilyen bicskanyitogatóan modortalanul viselkedniük? Persze hozzászokott már. Egész életében faragatlan emberekkel – sőt, náluk sokkal rosszabbakkal – volt dolga. Az ember nem húz le tizennégy évet a nevelőszülői rendszerben anélkül, hogy ne botlana bele jó néhány kimondottan kellemetlen alakba – persze a sok jószívű mellett, szerencsére. De valahogy itt, Starr’s Fallban, ahol a gyönyörű új életét tervezte, ez még rosszabbul esett. Arra számított, hogy itt az emberek barátságosak lesznek. Annie Lyman az is volt, emlékeztette magát, de ez a fickó az utca túloldaláról egyértelműen külön kategóriát képviselt.

A férfi nem szólt semmit, miközben Laurie a saját ajtaja felé tartott, de a lány magán érezte a tekintetét: mintha két izzó parázsdarab fúródott volna a hátába. Biztos volt benne, hogy ha megfordulna, a fickó szúrós pillantásával találná szemben magát, de ellenállt a kísértésnek. Épp letette Maxet, és a kulcsa után nyúlt, amikor hallotta, hogy a férfi boltjának ajtaja kinyílik. Arra számított, hogy a kiskutya a szokásos módon a bokájához dörgölődzik majd, de meglepetésére – és legnagyobb rémületére – nem ez történt. Max ehelyett fogta magát, visszairamodott az utca túloldalára, és mielőtt Laurie kétségbeesetten utánakaphatott volna, besurrant a csukódó ajtón, egyenesen a férfi üzletébe. Reilly Antikvárium – olvasta Laurie a vaskampón lógó, régimódi cégéren. Max pedig már odabent van, és kétségkívül épp hatalmas felfordulást okoz… a fene egye meg, ezzel most akkor mégis ennek a pasasnak lesz igaza.

– Max! – kiáltotta Laurie, majd egy félhangos átkozódást elfojtva visszarohant a túloldalra. Félénken megkocogtatta az ajtót, majd benyitott, és a félhomályban pislogva belépett az üzletbe. Könyvek borítottak mindent, összevissza hevertek a polcokon, ingatag tornyokba halmozva, de jutott belőlük bőven az asztalokra, a fotelekre és az ablakpárkányokra is. És a por finom, szürke fátyolként ült meg minden felületen. Az egész helynek ódon papír-, bőr- és porszaga volt. Rettenetes porszaga. Talán még Laurie üresen álló boltjánál is porosabb volt. Ebben a könyv-, papír- és portengerben pedig ott cikázott Max. A macskát kergette, aki eddigre már minden méltóságát elveszítette, és halálra váltan menekült a puha mancsain, miközben Max veszettül ugatva loholt a nyomában. Te jó ég! 

– Max! – kiáltott Laurie kétségbeesetten. – Max! 

A kiskutyája, aki egyébként a légynek sem tudott volna ártani, most teljesen süket volt a szavára, csak vágtatott körbe-körbe, és vadul csaholt. Laurie lopva a férfira pillantott. A fickó a papírokkal és könyvekkel dugig rakott íróasztal mellett állt keresztbe font karral, sötét szemöldökét összevonva. Bár még mindig mogorva volt, Laurie-nak úgy tűnt, mintha egy kis káröröm is ülne az arcán. Úgy látszik, bebizonyosodott az igaza, méghozzá alaposan. És Laurie nem igazán tudott ez ellen mit tenni. 

– Igazán sajnálom – szabadkozott feszülten. – Max még soha életében nem csinált ilyet… 

– Nem? – vonta fel a szemöldökét a férfi, láthatóan kételkedve. 

Laurie-nak az arcába szökött a vér.

 – Nem, tényleg nem – vágott vissza egy fokkal élesebben. – Komolyan mondom. Bár az is igaz, hogy nem sok macskával volt még dolga… 

Főleg nem ilyen hatalmas, bundás perzsákkal. Egy ilyen tiszta vérvonalú luxusmacska igazi ritkaságnak számított Trentonnak azon a környékén, ahol ő eddig lakott. A macska a termete ellenére meglepően kecsesen felugrott a padlón tornyosuló könyvkupac tetejére, ahová Max már nem érhetett el, és onnan bámult le a kiskutyára. 

Laurie megkönnyebbülve sóhajtott fel. Legalább a macska biztonságban van – már ha egyáltalán valaha is tartania kellett Maxtől. A kutya vészfékezve állt meg a könyvtorony aljánál. Laurie már épp nyúlt volna utána, hogy felkapja, és véget vessen a felfordulásnak, de Max két lábra ágaskodott, mellső mancsaival a könyvoszlopnak támaszkodva, és újból rázendített az ugatásra.

– Max! – kiáltott fel Laurie bosszúsan, épp amikor a macska egy óriási nyávogással a könyvhalom tetejéről felugrott a polcra. Laurie már vetődött is, hogy elkapja az odalent ugráló Maxet, és szinte lassított felvételként nézte végig a jelenetet. Látta, ahogy Max a mancsaival elrúgja magát a halom aljáról. Ahogy a macska elrugaszkodik a tetejéről. Magát a könyvrakást, amint megdől az egyik oldalra, mint valami könyvekből épült pisai ferde torony. Laurie egy töredék másodperccel azelőtt tudta, hogy mi lesz ebből, mint ahogy megtörtént volna. Maxet a hóna alá kapva előreugrott, és kinyújtotta a kezét, hogy megtartsa a dőlő tornyot, de már késő volt. A rakás hatalmas porfelhő kíséretében, mennydörgő robajjal omlott össze, a könyvek és papírok pedig szerteszét repültek. 

